REGOLAMENT TAL-KUMMISSJONI (KE) Nru 1472/2007
tat-13 ta’ Diċembru 2007
li jidderoga, għas-sena tas-suq 2007/2008, mir-Regolament (KE) Nru 1623/2000 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq ta’ l-inbid, fir-rigward tal-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u b'mod partikolari l-Artikolu 33 tiegħu,
Billi:
(1)
L-Artikolu 27(3) tar-Regolament (KE) Nru 1493/1999 jipprovdi li l-persuni fiżiċi jew ġuridiċi jew grupp ta’ persuni li jkunu għamlu l-inbid, għandhom jikkonsenjaw għad-distillazzjoni l-prodotti sekondarji kollha ta’ dik il-produzzjoni ta’ l-inbid.
(2)
Ir-Regolament tal-Kummissjoni (KE) Nru 1623/2000 (2) jipprovdi r-regoli għall-applikazzjoni ta’ dan l-obbligu ta’ distillazzjoni, kif ukoll, fl-Artikolu 49 tiegħu, ċerti possibbiltajiet ta’ deroga, u partikolarment il-possibbiltà li l-produtturi żgħar li jipproduċu anqas minn 80 hl fis-sena jissostitwixxu l-obbligu ta’ distillazzjoni bl-irtirar taħt superviżjoni tal-prodotti sekondarji.
(3)
Jirriżulta li, f'xi Stati Membri, inqabżet il-kapaċità tal-ġbir tal-prodotti sekondarji. B'rimedju għal din is-sitwazzjoni, jeħtieġ għalhekk li l-Istati Membri jitħallew jeskludu kategoriji oħra ta’ produtturi mill-obbligu li jiddistillaw il-prodotti sekondarji ta’ l-inbid.
(4)
Biex din id-deroga titħalla tiġi applikata matul is-sena tas-suq tal-produzzjoni ta’ l-inbid, jeħtieġ li dan ir-Regolament japplika mill-1 ta’ Awissu 2007.
(5)
Il-miżuri pprovduti f'dan ir-Regolament huma skond l-opinjoni tal-Kumitat għall-Ġestjoni għall-Inbid,
ADOTTAT DAN IR-REGOLAMENT:
Artikolu 1
B'deroga mill-Artikolu 49(4)(a) tar-Regolament (KE) Nru 1623/2000, għas-sena tas-suq 2007/2008, l-Istati Membri jistgħu jipprovdu, fir-rigward tat-territorju kollu tagħhom jew parti minnu, li l-produtturi li ma jeċċedux livell ta’ produzzjoni ta’ 100 hl, prodott minnhom stess fl-istallazzjonijiet individwali tagħhom, jistgħu jaqdu l-obbligu tagħhom li jikkonsenjaw il-prodotti sekondarji għad-distillazzjoni billi jirtiraw dawk il-prodotti taħt superviżjoni.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Awissu 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Diċembru 2007.